**2016 október 17**

**Virágok a pusztában - Bryan Hupperts**

**Desert blossoms by Bryan Hupperts**

***„****Aki vezérelt téged a tüzes kígyóknak, skorpióknak, és szomjúságnak nagy és rettenetes pusztáján, amelyben víz nem volt; aki vizet adott néked a kemény kősziklából;”* (5 Móz 8:15)

*„És emlékezzél meg az egész útról, amelyen hordozott téged az Úr, a te Istened immár negyven esztendeig a pusztában, hogy megsanyargasson és megpróbáljon téged, hogy nyilvánvaló legyen, mi van a te szívedben; vajon megtartod-e az ő parancsolatait vagy nem?* (5 Móz 8:2)

A száraz, terméketlen és próbákkal teli időszak egy olyan időszak, amikor meg kell alázkodni az Úr előtt. Jézus azt mondta, hogy az Atyát az dicsőíti meg ha "*sok maradandó gyümölcsöt*” termünk. Figyeljük meg, hogy Izrael gyermekei végül is azt követően teremtek gyümölcsöt …. miután keresztülmentek a pusztán. Isten végső célja, hogy sok gyümölcsöt teremjetek, de ahhoz keresztül kell menni a pusztán.

Mi a nagyon értékes a pusztában? A homok? Nem, hiszen mindenhol futóhomok van. Az égbolt? Nem, mert valójában nagyon kevés védelem van a nap tűző sugaraival szemben. Ami a pusztában értékes az a víz.

Egyetlen csepp víz életet és halált jelenthet. A víz értékes dolog az élet szempontjából. Élet csak ott van, ahol víz is van. A legtöbb növény képtelen életben maradni a pusztában. Azok a növények képesek életben maradni a pusztában, amelyek mélyre eresztik a főgyökereiket keresztül a homokon, hogy vizet találjanak. A víz a túlélés eszköze egy száraz vidéken. A víz jelenléte döntő tényező az élet és a halál szempontjából.

Nézzétek meg hogyan bánt Isten az ő szentjeivel a történelem során. Kivezette az Ő népét Egyiptomból Mózes keze által ... és a pusztán keresztül vezette őket az ígéret földje felé. Keresztelő János a pusztában élt mindaddig, míg meg nem hallotta az Úr hangját. Jézust a „Szent Szellem vezette” a pusztába, hogy megpróbálja - megkísértse - Őt, a gonosz által. Pál éveket töltött el a pusztában az apostoli kiküldése előtt. Isten sok puszta szárazságát felhasználta arra, hogy az Ő kovácsműhelyében kiformálja néhány értékes szentjét.

A puszta a bizonytalanság helye. A puszta megelőzi az áldást, de önmagában átoknak tekinthető. Az a célja, hogy elvigyen téged egy olyan helyre, ahol felismerheted, hogy mi az éltető elemed. A víz Isten élő igéjét szimbolizálja, hogy az egyedüli éltető elemed legyen, ami által élsz vagy meghalsz, míg végül alkalmassá válsz a Mester szolgálatára. Minden, amire szükséged van egy csepp víz a mennyből. Amikor már minden más homoknak - üres és felesleges pazarlásnak - tűnik a szemedben ezen a világon, akkor vagy kész a királyság szolgálatára.

A pusztának van egy jótékony hatása az elhatározásod megszilárdítására, miközben megalázod a szíved Isten előtt.

A pusztában felnövekvő növény mennyisége a rendelkezésre álló víz mennyiségével arányos. Amikor már csekély vízzel is képes vagy virágozni, akkor bárhol képes leszel virágozni! A puszta után olyan leszel, mint egy viruló, „víz mellé ültetett fa”!

Csak azok a növények képesek életben maradni a pusztában, melyeknek a gyökérrendszere eléri a vizet. A gyökér felszívó erejének erősebbnek kell lenni, mint a talajé. Más szavakkal: szomjasabbnak kell lenned az Élet Vizére, mint a világra. Ez az, amikor éhezel és szomjúhozol az igazságra, és az megelégít téged.

Ne átkozd a pusztai időszakot. Isten megpróbál téged, hogy meglássa, mi van a szívedben. Valójában megengedi meglátni azt, amit Ő mindig is látott. Engedd, hogy a gyökereid növekedjenek és elmélyedjenek Istenben, hogy "*a belsődből előtörjön az élő víz folyója."* Hirtelen bukkan elő egy folyó a sivatagban? Igen, Ő így munkálkodik.

Isten gyakran felhasználja a pusztát, hogy felkészítse az Ő küldöttjeit. Ha a küldött kész, azt követően jön az üzenet. Nekünk is megvan a magunk része, hogy felkészüljünk arra a szolgálatra, amire Isten elhív minket, de Isten is fel kell, hogy készítsen bennünket ugyanarra a feladatra. Csak akkor szolgálhatjuk Őt a gyümölcstermés helyé, ha pusztában is szolgáltuk Őt. Ez csak akkor lehetséges, ha összetörettetünk (saját erőnk végéhez érkezünk) és megalázzuk magunkat, hogy Isten azt követően megmutathassa saját erősségét a miénk helyett.

Néhány csodálatos dolog növekszik fel a pusztában. Légy türelmes és engedd, hogy Ő fejezze be, amit elkezdett benned. Egy mély, jól kifejlett gyökérrendszerre van szükség, hogy az képes legyen ne csak a növényt táplálni, hanem a gyümölcsöket is az ágakon. Ha nincsenek gyökerek, akkor nem lesz gyümölcs. Az Ő célja az, hogy elvigyen téged a gyümölcstermés helyére.

Fordította: Abonyi Sándor

<https://keskenyut.wordpress.com>